ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ሕቶ መንነት ቅማንት ዘልዓሉ መጥቃዕቲ ይፍፀሞም ከምዘሎ ገሊፆም 9 ሕዳር 2018 መግለጺ ስእሊ, ህዝቢ ቅማንት ኣብ ዝሓለፈ ዓመት መረፃ ርእሰ ውሳነ እንተካይድ ኣብ ክልል ኣምሓራ፡ ሕቶ መንነት ኣብ ዘልዓሉ ተወለድቲ ቅማንት ዝፍፀም መጥቃዕቲ ሕዚ'ውን ከም ዝቐፀለ ዘዘራረብናዮም ሰባት ገሊፆም። ብቕድሚ ትማሊ'ኳ፡ ኣባላት ፀጥታ ብዝኸፈትዎ ተኹሲ ዝሞቱን ዝቖሰሉን ከም ዘለዉ ተዛሪቦም። ሓላፊ ቢሮ ፀጥታ ክልል ኣምሓራ ብርጋዴር ጀነራል ኣሳምነው ፅጌ ግን፡ "ንህዝቢ ቅማንት ዒላማ ዝገበረ መጥቃዕቲ የለን" ኢሎም። ሕቶ መንነት ከልዕሉ ካብ ዝጅምሩ ዓመታት ከም ዝተቖፀረ ዝዛረብ ተወላዲ ቅማንት ማሞ ሃብቴ፡ ሕቶኦም ሕግን ስርዓትን ብዝሓለወ መገዲ፡ ካብ ክልል ክሳብ ፌደራል ከም ዘቕረቡ ይገልፅ። ይኹን ዳአ'ምበር ንሕቶኦም ፍታሕ ክህብ ዘይደለየ መንግስቲ ክልል ኣምሓራ ኣብ ልዕሊ ተወለድቲ ቅማንት ክሳብ ንሞት ዘሳጥሕ መጥቃዕቲ ከም ዝፈፀመ ይዛረብ። "ኣብ ኣምሓራ፡ ከባቢ ወረዳ መተማ መብዛሕቲኡ ቅማንት'ዩ። ኣብ ልዕሌና ዘነፃፀረ መጥቃቲ ድማ እናተፈፀመ ይርከብ። ሎሚ መዓልቲ'ኳ ሰለስተ ተወለድቲ ተቐቲሎም ኣለዉ" ክብል ዝሓለፈ ረቡዕ ብስልኪ ሓቢሩልና። ተጋሩ፡ ካብ መተማ ንብረትና ሒዝና ከይንወፅእ ተኸልኪልና ኢሎም ህዝቢ ቅማንት ትማሊ ዓርሰ ውሳነ ኣካይዱ ዳህሳስ ዓርሰ ውሳነታት ኣብ ኢትዮጵያ "ኩነታት እቲ መጥቃዕቲ ሕዚ'ውን ቀፂሉ'ሎ። ትማልን ብቕድሚ ትማልን ብዙሓት ግዳያት ኮይነኖም'ዮም። መንበሪ ገዛ ተቓፂሉ፤ ንብረት ዓንዩ'ዩ። እዚ ዓሌታዊ መጥቃዕቲ ብምምሕዳር እቲ ክልል ዝዋደድ ዘሎ ይመስለኒ። ሓረስቶት ኣብ ቅድሚት እናገበሩ፡ ፍሉይ ሓይሊ ኣብ ልዕሌና መጥቃዕቲ እናፈፀመ እዩ" ክብል'ውን ብመረረት ተዛሪቡ። ብፍላይ ንቅማንት ዝምልከታ ሰለስተ ቀበሌታት ናብቲ ህዝቢ ክውሰና ብዘይምኽኣለን ህዝቢ ከም ዝተቖጠዐ ማሞ ወሲኹ ሓቢሩ። ሓላፊ ቢሮ ፀጥታ ክልል ኣምሓራ ብርጋዴር ጀነራል ኣሳምነው ፅጌ ግን፡ "ኣብ ልዕሊ ህዝቢ ቅማንት ብፍሉይ ጥቕዓት ንኽፍፀም ዘግብር ፖለቲካዊ፣ ቁጠባውን ካልኦት ምኽንያታትን የለዉን" በሃላይ እዮም። ንህዝቢ ቅማንት ንውክል ዝብሉ ሰባት፡ ብዝተፈለየ መገዲ ምስ ካልኦት ሓይልታት ሓቢሮም ብምስራሕ፡ ኣብቲ ከባቢ ጎንፂ ክውላዕ ከም ዝገበሩ'ውን ይዛረቡ። "ንኣብነት ኣብ ቀረባ ብዝተወለዐ ጎንፂ ካብ ቅማንትን ኣምሓራን ሞይቶም'ዮም። ብቑፅሪ እንተሪኢናዮ'ውን ካብ ወገን ኣምሓራ ዝሞተ ይበዝሕ። እዚ ድማ ጥቕዓት ከም ዝተፈፀመ ዘርእይ ኣይኮነን" ክብሉ ገሊፆም። 'ንምንታይ ሕቶ መንነት ተልዕሉ?'
